
Parlamentul României

Camera Deputaţilor
Comisia pentru apărare, ordine 



 Bucureşti, 25.02.2009

publică  şi  siguranţă  naţională                                  Pl.x. 95/2009

         
Nr.32/94             








AVIZ

asupra propunerii legislative pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 - 1961

În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere şi avizare, cu propunerea legislativă pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 - 1961, trimisă cu adresa nr. Pl.x 95 din 11 februarie 2009 şi înregistrată sub      nr. 32/94 din 12 februarie 2009.

             În conformitate cu dispoziţiile art.75 din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră  decizională. 

            Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 25 februarie 2009.


Membrii comisiei au examinat iniţiativa legislativă supusă avizării, expunerea de motive, precum şi avizul favorabil al Consiliului Legislativ nr. 889 din 28.07.2008. 

În urma dezbaterilor membrii comisiei, cu unanimitate de voturi pentru, au hotărât avizarea negativă a acestei propuneri legislative, pentru următoarele motive: 

a) prevederile Legii nr. 309/2002 vizează exclusiv acea categorie de persoane care, în perioada 1950-1961 au fost considerate tineri de prisos de contingent şi au efectuat stagiul militar prin muncă prestată în cadrul detaşamentelor de muncă ale Serviciului Muncii, pe criterii de selectare şi în condiţii de muncă discriminatorii şi înjositoare;

b) Direcţia Generală a Serviciului Muncii a fost organizată pe baza unor principii proprii de funcţionare, în subordinea Ministerului Construcţiilor şi nu a Ministerului Forţelor Armate;

-acordarea acestor drepturi şi persoanelor care au fost încorporate în sistemul Ministerului Forţelor Armate ar presupune ca alte sute de mii de persoane, care au efectuat stagiul militar obligatoriu, să beneficieze de drepturile Legii nr. 309/2002, cu toate că acestea nu au făcut altceva decât să îndeplinească o îndatorire fundamentală, cu suportarea privaţiunilor specifice;
c) militarii în termen care au desfăşurat activităţi în economia naţională în acea perioadă, nu au fost încadraţi în structuri speciale în afara organizării forţelor armate, ci au făcut parte din unităţi militare, au purtat uniformă militară, au îndeplinit planul pregătirii de luptă şi au depus jurământul militar, fapt pentru care aceştia pot fi cu greu asimilaţi persoanelor recrutate în detaşamentele de muncă din cadrul Serviciului Muncii;

d) desfiinţarea Serviciului Muncii, în ianuarie 1961, nu a determinat încetarea activităţii în unităţile militare de construcţii din armată, iar aplicarea prevederilor Legii nr. 309/2002 persoanelor din aceste unităţi ar conduce la noi inechităţi, de această dată în rândul militarilor care au fost încadraţi în structuri cu misiuni de luptă şi instrucţie şi care, într-un fel sau altul, au înfruntat greutăţile serviciului militar;
e) extinderea prevederilor legii şi asupra militarilor conscriptibili care şi-au efectuat stagiul militar în cadrul unităţilor de construcţii, Canalul Dunăre-Marea Neagră, în mină, irigaţii, construcţii de căi ferate, Palatul Parlamentului (Casa Poporului) etc. trebuie să fie susţinută de posibilitatea asigurării resurselor financiare necesare, condiţie impusă prin dispoziţiile art. 15 din Legea nr. 500/2002 privind finanţele publice.

În raport de obiectul şi conţinutul acesteia, iniţiativa legislativă face parte din categoria legilor ordinare.

Preşedinte,

Costică Canacheu

Şef serviciu, Mihai Ţăranu

